**БАЛА ТӘРБИЕСІНДЕГІ БАЛАБАҚШАНЫҢ ЫҚПАЛЫ**

**Күзенова Жансая Балғазықызы**

**Әйтеке би ауданы, Ақкөл ауылы, «Гаухар» МДҰ**

**Елбасымыз Қасым-Жомарт Тоқаев** өз сөзінде «Тәрбие – сапалы білімнің негізгі тірегі» деген болатын. Расымен, білім – инемен құдық қазғандай, тек білім мен ғылымды ғана меңгеріп жетістікке жетуге болады деп санамаймыз. Себебі, қазақ әрқашан әженің ақ батасын алып, әкенің қолдауымен, ананың дұғасының арқасында ғана биіктерді бағындырған.

Әлемнің екінші ұстазы, ғұлама-ойшыл **Әл-Фараби** «Тәрбиесіз берілген білім – адамзаттың қас жауы»,- деген болатын. Сондықтан әрбір ұстаздың міндеті тек білім берумен ғана шектелу емес, білім әрі тәрбие де беру.

Баланың ана тілін толық меңгеруі, ұлттық сана сезімін тәрбиелеу, денсаулығын түзету, бала тәрбиелеудің әдіс-тәсілдерін білу жөніндегі дағдыларын қалыптастыру мектепке дейінгі мекемелерге көзқарастарды негізгі ұстаным ретінде қабылдау берілген. Тәрбиенің сан алуан келелі мәселесін шешетін, қарапайым дағдыларды бала санасына орнықтыратын алғашқы білім баспалдағы-балабақша.

«Тәрбие – бестіктен басталады» демекші білім беру барысындағы тәрбие балабақшадан басталады десек қателеспейміз. Балабақшаға келген баланың санасы – ақ парақ тәрізді тап-таза, не айтсақ соны бойына сіңіре береді. Балабақшаның күн тәртібін алып қарайтын болсақ, әрбір істе балаға тәрбие беруге болады. Бала таңертең балабақшаға келгеннен оның көңіл-күйін, жағдайын сұрап, егер ол кешігіп келген болса ата-анасына ескертіп, екінші балаға да жылы лебізбен ескерту айту керек. Себебі, бала осы жастан жауапкершілікті сезінуді үйренуі тиіс. Балабақшаның мақсаттарының бірі – баланы мектепке дайындау. Балабақшада кешікпеуді үйренген бала мектепте де бұл қағиданы ескеретін болады. Бұндай жауапкершіліктерді сезінген баладан жұмысына жауапты көз-қараспен қарайтын маман шығатынына сенемін.

Тәрбиенің алтын бесігі балабақшамыздағы сәбилерімізді адам баласына тән асыл қасиеттерге,адамгершілікке тәрбиелеудеміз. Жас ұрпақтың бойына адамгершілік қасиеттерді сіңіру-ата-аналар мен педагогтардың басты міндеті. Адамгершілікке,еңбексүйгіштікке тәрбиелеу күнделікті балабақша өмірінде, тәрбиешінің жұмыс күнін ұйымдастыру үрдісінде, ойын және оқу ісінде жоспарлы түрде қамтылады. Тәрбиешінің тәртібі, іс-қимылы,балалармен, үлкендермен қарым-қатынасы кішкентай сәбилер үшін үлгі болып, олардың жеке басының қалыптасуына ықпал етеді. Балабақшадағы тәрбие – қазақи ұлттық сана, ұлттық психология қалыптасқан парасатты, адамгершілік қадір – қасиеті мол, физикалық және моральдық жоғары белсенді жеке адамды қалыптастырып шығару процесі болып табылады. Тәрбиелеу мен білім берудің әрекеті практикалық процесс үстінде қалыптастырылады. Тәрбиелеу мен оқытудың міндеттері баланың осы іс-әрекет түрлерін қалыптастыру және оны белгілі бір мақсатқа бағыттап отыруды көздейді. Ойнау, еңбек ету, және білім алу барысында ақыл-ой, адамгершілік, физикалық және көркем тәрбие, даму процесі қатар жүреді. Бала осы кезде белгілі дәрежеде білім алады, іскерлікке үйренеді, өзін қоршаған ортамен қарым-қатынас жасауға, қоғамдық өмірдің әдет дағыларын игеруге бейімделеді. Іс-әрекеттің тап осы түрлерін ғана дамыту арқылы тәрбиелеу білім беру міндеттерін шешуге, бала дамуын дұрыс жолмен бағыттап отыруға мүмкіндік туады. Жақсы ойнап, еңбек ете білетін әрі оқуға қабілетті баланы ересек адамдар мен балалар қоғамында өмір сүруге қажетті қасиеттерді толық игерген тәрбиелі бала деп аталуы мүмкін. Жоғарыда аталып өткен іс-әрекеттің әрқайсысы бала дамуына өзіндік, өзіне тән үлесін қосады. Мысалы, тәрбиенің ең маңызды міндеті саналатын ақыл-ой тәрбиесінің өзі бала ойының: еңбегін және балалардың оқуын үнемі бағыттап отыру арқылы жүзеге асатыны бізге балаларды тәрбиелеу тәжірибесінен таныс. Адамгершілікке тәрбиелеу міндеттері жөнінде де осыны айтуға болады. Бала өзін-өзі көрсете білсе, ендеше ойын, оқу еңбекте адамгершілікке тәрбиеленеді деген сөз. Өйткені, мұнда олардың өзара ересек адамдармен қарым-қатынасы қалыптасады. Іс-әрекеттің әрбір түрінде осылайша өзара ұштасып жататын педагогикалық

мүмкіндіктерді ескере отырып, мектепке дейінгі ұйымдарда балалардың тіршілік әрекеттерін, тәрбиелік мақсатқа сай ұйымдастыра аламыз. Ойын, еңбек, оқу арқылы біз балаларға белгілі бір тұрғыдан ықпал жасай аламыз. Бірақ біз іс-әрекеттер ойын, еңбек, оқыту өзара ұштасқан жағдайда ғана баланың жеке басын дамытуда толық нәтижеге жете аламыз. Балабақшаның негізгі міндеті – баланың жеке басының бастапқы қалыптасуын қамтамасыз ету. Бұл жас баланың ақыл-ойының дамуы мен даярлығы үшін қолайлы кезең. Осы кезеңде бала оқу мен тәрбиені қалыптастыруға, өз қызметін білуге, тілдік қатынастың қарапайым тәжірибесінде өзін-өзі таныта білуге, мінез-құлық мәдениетіне, жеке гигиеналық және салауатты өмір салтының негіздеріне бағдарланады.Балабақша – барлық тәрбие мен білімнің ең алғашқы баспалдағы іспеттес. Мұндағы тәрбие мен білім балалардың табиғи мінезін, қабілетін ерте жастан дамытады. Бала – болашағымыз, бала – қуанышымыз. Ендеше мектепке дейінгі үздіксіз тәрбиемен, біліммен қамту өзімнің басты мақсаттарымның бірі екенін қуана айта аламын.

Мектепке дейінгі шақ адам өміріндегі ең маңызды кезең болып келеді. Өйткені осы кезде баланың бойындағы табиғи бар дарындылық жан-жақты дами бастайды.  Сондықтан осы шақта балалармен анағұрлым жан-­жақты дамытушылық әрекеттер жүйелі жүргізілсе, жұмыс соншалықты нәтижелі болады.  Тәрбиелі, білімді ұрпақ балабақшадан мектепке дайын шәкірт болып шығады.

**Қолданылған әдебиеттер**:

1. «Бала мен балабақша» Республикалық педагогикалық журнал 2015ж
2. «Мектепке дейінгі тәрбие» Республикалық ғылыми әдістемелік педагогикалық журнал 2018ж

Күзенова Жансая Балғазықызы

«Гаухар» МДҰ

Меңгеруші

«Бала тәрбиесіндегі балабақшаның ықпалы».